ประกาศสำนักงานปลัดกระทรวงการคลัง เรื่อง โครงสร้างการจัดองค์กรในการดำเนินงาน สรุปอำนาจหน้าที่ที่สำคัญ วิธีดำเนินงานและสถานที่ติดต่อเพื่อขอรับข้อมูลข่าวสารของสำนักงานรัฐมนตรี และสำนักงานปลัดกระทรวงการคลัง

ประกาศสำนักงานปลัดกระทรวงการคลัง

ประกาศสำนักงานปลัดกระทรวงการคลัง
เรื่อง
โครงสร้างการจัดองค์กรในการดำเนินงาน สรุปอำนาจหน้าที่ที่สำคัญ
วิธีดำเนินงานและสถานที่ติดต่อเพื่อขอรับข้อมูลข่าวสารของ
สำนักงานรัฐมนตรี
และสำนักงานปลัดกระทรวงการคลัง[๑]

ด้วยประกาศคณะกรรมการข้อมูลข่าวสารของราชการ เรื่อง
หลักเกณฑ์และวิธีการเกี่ยวกับการจัดพิมพ์หรือจัดให้มีข้อมูลข่าวสารของราชการที่เกิดขึ้นก่อนวันที่พระราชบัญญัติข้อมูลข่าวสารของราชการ
พ.ศ. ๒๕๔๐ ใช้บังคับ ลงวันที่ ๒๔ กุมภาพันธ์ ๒๕๔๑ ข้อ ๑ กำหนดให้หน่วยงานของรัฐรวบรวมข้อมูลข่าวสาร
ตามมาตรา ๗ (๑) (๒) และ (๓) แห่งพระราชบัญญัติข้อมูลข่าวสารของราชการ พ.ศ. ๒๕๔๐ ที่มีผลบังคับอยู่และส่งลงพิมพ์ในราชกิจจานุเบกษา
และสำนักงานปลัดกระทรวงการคลังได้มีประกาศลงวันที่ ๓๑ กรกฎาคม ๒๕๔๑ เรื่อง โครงสร้างการจัดองค์กรในการดำเนินงาน
สรุปอำนาจหน้าที่ที่สำคัญ วิธีดำเนินงานและสถานที่ติดต่อเพื่อขอรับข้อมูลข่าวสารของสำนักงานรัฐมนตรี
และสำนักงานปลัดกระทรวงการคลัง นั้น

โดยที่ได้มีการปรับปรุงโครงสร้างหน่วยงานในสำนักงานปลัดกระทรวงการคลังใหม่จึงเห็นสมควรยกเลิกประกาศสำนักงานปลัดกระทรวงการคลัง
ลงวันที่ ๓๑ กรกฎาคม ๒๕๔๑ ดังกล่าว และให้ประกาศโครงสร้างการจัดองค์กรในการดำเนินงาน
สรุปอำนาจหน้าที่ที่สำคัญวิธีดำเนินงานและสถานที่ติดต่อเพื่อขอรับข้อมูลข่าวสารหรือคำแนะนำในการติดต่อกับสำนักงานรัฐมนตรี
และสำนักงานปลัดกระทรวงการคลังใหม่ ดังนี้
ข้อ ๑  โครงสร้างและการจัดองค์กรในการดำเนินงานของสำนักงานรัฐมนตรี
และสำนักงานปลัดกระทรวงการคลัง
๑.๑ สำนักงานรัฐมนตรี กระทรวงการคลัง มีภารกิจเกี่ยวกับราชการทางการเมืองเพื่อสนับสนุนภารกิจของรัฐมนตรี
ประสานนโยบายระหว่างกระทรวง โดยสำนักงานรัฐมนตรีมีอำนาจหน้าที่ โครงสร้างและการจัดองค์กรในการดำเนินงาน
ดังนี้
๑.๑.๑ อำนาจหน้าที่
(๑) รวบรวมข้อมูลและวิเคราะห์กลั่นกรองเรื่องเพื่อเสนอรัฐมนตรี
รวมทั้งเสนอความเห็นประกอบการวินิจฉัยสั่งการของรัฐมนตรี
(๒) สนับสนุนการทำงานของรัฐมนตรีในการดำเนินงานทางการเมืองระหว่างรัฐมนตรี
คณะรัฐมนตรี รัฐสภาและประชาชน
(๓) ประสานงานเกี่ยวกับการตอบกระทู้ ชี้แจงญัตติ ร่างพระราชบัญญัติ
และกิจการอื่นทางการเมือง
(๔) ดำเนินการพิจารณาเรื่องร้องทุกข์ ร้องเรียน หรือร้องขอความช่วยเหลือต่อรัฐมนตรี
(๕) ปฏิบัติการอื่นใดตามที่กฎหมายกำหนดให้เป็นหน้าที่ของสำนักงานรัฐมนตรี
หรือตามที่รัฐมนตรีหรือคณะรัฐมนตรีมอบหมาย
๑.๑.๒ โครงสร้างและการจัดองค์กรในการดำเนินงาน
(๑) งานบริหารทั่วไป
(๒) กลุ่มงานประสานการเมือง
(๓) กลุ่มงานสนับสนุนวิชาการ
๑.๒ สำนักงานปลัดกระทรวงการคลัง มีปลัดกระทรวงการคลังเป็นผู้บังคับบัญชารับผิดชอบการปฏิบัติราชการ
และสำนักงานปลัดกระทรวงการคลังมีอำนาจหน้าที่ โครงสร้างและการจัดองค์กรในการดำเนินงาน
ดังนี้
๑.๒.๑ อำนาจหน้าที่
สำนักงานปลัดกระทรวงการคลังมีภารกิจเกี่ยวกับราชการประจำทั่วไปของกระทรวงและราชการที่มิได้กำหนดให้เป็นหน้าที่ของกรมใดกรมหนึ่งในสังกัดกระทรวงโดยเฉพาะรวมทั้งกำกับและเร่งรัด
ตรวจสอบ ติดตามและประเมินผลการปฏิบัติราชการของส่วนราชการในกระทรวง ให้เป็นไปตามนโยบาย
แนวทางและแผนการปฏิบัติราชการของกระทรวง โดยมีรายละเอียดอำนาจหน้าที่ ดังต่อไปนี้
(๑) ประสานงานกับหน่วยงานที่เกี่ยวข้องในการจัดทำนโยบายของกระทรวงเพื่อเสนอต่อรัฐมนตรี
(๒) ประสานในการพัฒนายุทธศาสตร์การบริหารของกระทรวง
(๓) ดำเนินการเกี่ยวกับกฎหมายและระเบียบที่อยู่ในความรับผิดชอบของกระทรวง
และกฎหมายอื่นที่เกี่ยวข้อง
(๔) ดำเนินการเกี่ยวกับการตรวจราชการของผู้ตรวจราชการกระทรวงและเรื่องราวร้องทุกข์ของสำนักงานและกระทรวง
(๕) ประชาสัมพันธ์ และเผยแพร่กิจกรรม ตลอดจนผลงานของกระทรวง
(๖) เสนอความเห็นเพื่อกำหนดนโยบายและแผนการพัฒนาระบบเทคโนโลยีสารสนเทศและการใช้การสื่อสารประโยชน์ของข้อมูลของหน่วยงานในสังกัดกระทรวง
และทำหน้าที่เป็นศูนย์ข้อมูลสารสนเทศของกระทรวง
(๗) ดำเนินการเกี่ยวกับการบริหารและพัฒนาบุคลากรของกระทรวงรวมถึงการกำหนดนโยบายและวางแผนเพื่อบริหารและพัฒนาบุคลากรของกระทรวง
(๘) เสนอแนะนโยบายและมาตรการ ตรวจสอบ และติดตามการกระทำความผิดเกี่ยวกับธุรกิจการเงินนอกระบบ
และเป็นศูนย์ประสานงานกับหน่วยงานที่เกี่ยวข้องเพื่อป้องปรามการกระทำความผิดอันเป็นอาชญากรรมทางเศรษฐกิจการเงิน
(๙) ปฏิบัติการอื่นใดตามที่กฎหมายกำหนดให้เป็นหน้าที่ของสำนักงานหรือตามที่กระทรวงหรือคณะรัฐมนตรีมอบหมาย
๑.๒.๒ โครงสร้างและการจัดองค์กรในการดำเนินงาน
(๑) สำนักบริหารกลาง ประกอบด้วย กลุ่มการบริหารงานทั่วไป
กลุ่มการคลังและพัสดุ กลุ่มการประชาสัมพันธ์ งานธุรการ
(๒) ศูนย์เทคโนโลยีสารสนเทศและการสื่อสาร ประกอบด้วย
กลุ่มการวิเคราะห์นโยบายและแผน กลุ่มการพัฒนาระบบงานและการให้บริการ กลุ่มเทคโนโลยีสารสนเทศเพื่อการจัดการสำนักงาน
กลุ่มบริหารคอมพิวเตอร์และเครือข่าย งานธุรการ
(๓) สำนักตรวจสอบและประเมินผล ประกอบด้วย กลุ่มการตรวจราชการกลุ่มการประสานราชการ
กลุ่มการประเมินผล งานธุรการ
(๔) สำนักพัฒนาองค์กรและบริหารงานบุคคล ประกอบด้วย
กลุ่มแผนและยุทธศาสตร์ กลุ่มวิชาการและติดตามผลการปฏิบัติราชการ กลุ่มการพัฒนาองค์กรและระบบงานกลุ่มการพัฒนาบุคคล
กลุ่มการบริหารงานบุคคล กลุ่มวินัยและคุณธรรม งานธุรการ
ทั้งนี้ ในสำนักงานปลัดกระทรวงการคลังจัดให้มีกลุ่มงานด้านวิชาการเพื่อสนับสนุนการปฏิบัติงานของสำนักงาน
โดยรับผิดชอบงานขึ้นตรงต่อปลัดกระทรวงการคลังดังต่อไปนี้
(๑) กลุ่มตรวจสอบภายในระดับกระทรวง
(๒) กลุ่มงานกฎหมาย
(๓) กลุ่มงานป้องปรามการเงินนอกระบบ
(๔) กลุ่มตรวจสอบภายใน

ข้อ ๒  สรุปอำนาจหน้าที่ที่สำคัญ และวิธีการดำเนินงานของหน่วยงานภายในสำนักงานรัฐมนตรี
และสำนักงานปลัดกระทรวงการคลังมี ดังนี้
๒.๑ สำนักงานรัฐมนตรี
๒.๑.๑ งานบริหารทั่วไปมีอำนาจหน้าที่เกี่ยวกับงานเลขานุการและงานการประชุมของรัฐมนตรี
งานบริหารงานทั่วไป และช่วยอำนวยการของสำนักงานรัฐมนตรี ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย
๒.๑.๒ กลุ่มงานประสานการเมืองมีอำนาจหน้าที่เกี่ยวกับการประสานนโยบายระหว่างกระทรวงและประสานงานกับรัฐสภา
ตามที่รัฐมนตรีมอบหมาย การประชาสัมพันธ์ ชี้แจงทำความเข้าใจและให้ข้อมูลแก่สื่อมวลชน
รับเรื่องราวร้องทุกข์ของประชาชน และงานรับข้อร้องเรียนหรือร้องขอความช่วยเหลือต่อรัฐมนตรี
ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย
๒.๑.๓ กลุ่มงานสนับสนุนวิชาการมีอำนาจหน้าที่เกี่ยวกับการประสานงานกลั่นกรอง
และให้ความเห็นแก่รัฐมนตรีเกี่ยวกับการจัดทำข้อตกลงการปฏิบัติงานของรัฐมนตรี และรวบรวมรายงานผลการปฏิบัติงานของกระทรวง
วิเคราะห์ กลั่นกรองเรื่องเสนอต่อรัฐมนตรี ศึกษาและวิเคราะห์สถานการณ์ ติดตามความเคลื่อนไหวทางการเมือง
และรายงานข้อมูลสำคัญเพื่อการวินิจฉัยสั่งการของรัฐมนตรี ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย
๒.๒ สำนักงานปลัดกระทรวงการคลัง
(๑) สำนักบริหารกลางมีอำนาจหน้าที่เกี่ยวกับราชการทั่วไปของสำนักงานและราชการที่มิได้แยกให้เป็นหน้าที่ของส่วนราชการใดโดยเฉพาะ
อำนาจหน้าที่ดังกล่าว ให้รวมถึง
(ก) ดำเนินการเกี่ยวกับงานสารบรรณของสำนักงานและกระทรวง
งานบริหารทั่วไป รวมทั้งงานช่วยอำนวยการและงานเลขานุการของสำนักงาน
(ข) บริหารแผนการเงินและดำ เนินการเกี่ยวกับการเงิน
การบัญชีการงบประมาณ การพัสดุ อาคารสถานที่และยานพาหนะของสำนักงาน รวมทั้งดำเนินการเกี่ยวกับสถานที่และบริเวณโดยรอบกลุ่มอาคารของกระทรวง
(ค) ประสานการจัดทำงบประมาณรายจ่ายประจำปีของสำนักงานและกระทรวง
(ง) ประชาสัมพันธ์ เผยแพร่กิจกรรม ความรู้ ความก้าวหน้าและผลงานของสำนักงานและการปฏิบัติราชการของหน่วยงานในสังกัดกระทรวง
(จ) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย
(๒) ศูนย์เทคโนโลยีสารสนเทศและการสื่อสารมีอำนาจหน้าที่
(ก) จัดทำแผนแม่บทและแผนปฏิบัติการเทคโนโลยีสารสนเทศของกระทรวงให้สอดคล้องกับมาตรฐานกลาง
และนโยบายเทคโนโลยีสารสนเทศและการสื่อสารของกระทรวง
(ข) วางและพัฒนาระบบเทคโนโลยีสารสนเทศและการสื่อสารของสำนักงาน
(ค) บริหารจัดการระบบเทคโนโลยีสารสนเทศและการสื่อสารของสำนักงานและกระทรวง
(ง) เป็นศูนย์รวมระบบเทคโนโลยีสารสนเทศและการสื่อสารของสำนักงานและกระทรวง
(จ) สนับสนุนและให้คำปรึกษา แนะนำด้านเทคโนโลยีและการสื่อสารแก่ส่วนราชการในสังกัดสำนักงานและกระทรวง
ตลอดจนฝึกอบรมเทคโนโลยีสารสนเทศและการสื่อสารให้แก่ส่วนราชการในสังกัด
(ฉ) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย
(๓) สำนักตรวจสอบและประเมินผลมีอำนาจหน้าที่
(ก) ตรวจสอบและติดตามการปฏิบัติราชการของหน่วยงานในสังกัดกระทรวงเพื่อให้เป็นไปตามแผนงาน
โครงการและเพื่อให้สอดคล้องกับกฎหมาย ระเบียบ และขั้นตอนที่กำหนด
(ข) ตรวจสอบและติดตามการใช้ทรัพยากรเพื่อให้มีการจัดสรรทรัพยากรระหว่างหน่วยงานในสังกัดกระทรวงให้เกิดความประหยัด
คุ้มค่าและสมประโยชน์
(ค) ประเมินผลสัมฤทธิ์ของงานตามภารกิจของหน่วยงานในสังกัดกระทรวง
(ง) รายงานผลความก้าวหน้าในการปฏิบัติงานของหน่วยงานในสังกัดกระทรวง
(จ) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย
(๔) สำนักพัฒนาองค์กรและบริหารงานบุคคลมีอำนาจหน้าที่
(ก) ดำเนินการเกี่ยวกับการพัฒนาองค์กรและการจัดระบบงานของสำนักงานกระทรวง
(ข) บริหารแผนคน และดำเนินการเกี่ยวกับการบริหารงานบุคคล
พัฒนาบุคลากรและเสริมสร้างวินัยและพัฒนาระบบคุณธรรมของสำนักงานและกระทรวง
(ค) ดำเนินการจัดทำและพัฒนายุทธศาสตร์การบริหารของสำนักงานและกระทรวง
(ง) ดำเนินการเกี่ยวกับการสนับสนุนงานวิชาการด้านการบริหารและพัฒนาบุคลากรและองค์กร
รวมทั้งเร่งรัด ติดตามและประเมินผลการปฏิบัติงานของส่วนราชการในสังกัด
(จ) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย
(๕) กลุ่มตรวจสอบภายในระดับกระทรวงมีอำนาจหน้าที่
(ก) ตรวจสอบ ติดตาม ประเมินผลการดำเนินงานของส่วนราชการในสังกัด
(ข) ทำหน้าที่เป็นฝ่ายเลขานุการของคณะกรรมการตรวจสอบ
(ค) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย
(๖) กลุ่มงานกฎหมายมีอำนาจหน้าที่
(ก) ดำเนินการเกี่ยวกับงานนิติกรรมและสัญญา งานเกี่ยวกับความรับผิดทางแพ่งอาญา
งานคดีปกครอง และงานคดีอื่นที่อยู่ในอำนาจของสำนักงานและกระทรวง
(ข) สนับสนุนการปฏิบัติงานของที่ปรึกษากฎหมายของกระทรวง
(ค) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย
(๗) กลุ่มงานป้องปรามการเงินนอกระบบมีอำนาจหน้าที่
(ก) เสนอแนะนโยบายและดำเนินการเกี่ยวกับการป้องกันและปราบปรามการเงินนอกระบบ
(ข) รับข้อร้องเรียนจากประชาชนและนิติบุคคลที่ได้รับความเสียหาย
หรือไม่ได้รับความเป็นธรรมหรือถูกหลอกลวงทั้งในประเทศและต่างประเทศเกี่ยวกับความผิดอันเป็นอาชญากรรมทางเศรษฐกิจการเงิน
(ค) ตรวจสอบ ติดตามและดำเนินการเกี่ยวกับผู้มีพฤติการณ์สงสัยว่ากระทำความผิด
ตามกฎหมายว่าด้วยการกู้ยืมเงินที่เป็นการฉ้อโกงประชาชน และความผิดอันเป็นอาชญากรรมทางเศรษฐกิจการเงิน
(ง) เป็นศูนย์ประสานงานกับหน่วยงานที่เกี่ยวข้องทั้งในประเทศและต่างประเทศเพื่อป้องกันและปราบปรามการกระทำความผิดอันเป็นอาชญากรรมทางเศรษฐกิจการเงิน
(จ) ปรับปรุงกฎหมายว่าด้วยการกู้ยืมเงินที่เป็นการฉ้อโกงประชาชน
และดำเนินการยกร่างกฎหมายที่เกี่ยวข้องกับอาชญากรรมทางเศรษฐกิจการเงินที่อยู่ในความรับผิดชอบของสำนักงาน
(ฉ) ปฏิบัติงานเลขานุการในคณะกรรมการที่ตั้งขึ้นตามกฎหมายที่เกี่ยวข้องกับอาชญากรรมทางเศรษฐกิจการเงินที่อยู่ในความรับผิดชอบของสำนักงาน
(ช) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย
(๘) กลุ่มตรวจสอบภายในมีอำนาจหน้าที่
(ก) ตรวจสอบความถูกต้อง ประเมินผลการปฏิบัติงาน วางระบบการควบคุมตรวจสอบทางด้านการเงิน
บัญชี พัสดุ ครุภัณฑ์ของสำนักงานรัฐมนตรีและสำนักงานปลัดกระทรวง
(ข) ตอบข้อหารือ ให้คำปรึกษา แนะนำในการปฏิบัติเกี่ยวกับการตรวจสอบภายใน
(ค) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย

ข้อ ๓  สถานที่ติดต่อเพื่อขอรับข้อมูลข่าวสารหรือคำแนะนำในการติดต่อกับสำนักงานรัฐมนตรีและสำนักงานปลัดกระทรวงการคลัง
ติดต่อได้ที่กลุ่มการประชาสัมพันธ์ สำนักบริหารกลางสำนักงานปลัดกระทรวงการคลัง อาคารกระทรวงการคลัง
ถนนพระราม ๖ พญาไท กรุงเทพมหานคร ๑๐๔๐๐ โทร. ๐๒-๒๗๓-๙๐๒๑ ต่อ ๒๒๒๑, ๒๒๐๔

ประกาศ
ณ วันที่ ๒๗ กันยายน พ.ศ. ๒๕๔๙
ศุภรัตน์
ควัฒน์กุล
ปลัดกระทรวงการคลัง

วัชศักดิ์/ผู้จัดทำ
๑๐
มกราคม ๒๕๕๐

[๑]
ราชกิจจานุเบกษา เล่ม ๑๒๓/ตอนที่ ๑๓๓ ง/หน้า ๘๒/๒๘ ธันวาคม ๒๕๔๙